
SUSAN WIGGS

Når julelysene tennes

i Willow Lake

OVERSATT AV Mona Berge

Minisere: Lakeshorekrøniken

 


Når julelysene tennes i Willow Lake er den tiende og siste boken i serien Lakeshorekrøniken.

 

 


Til Carter.

La deg inspirere av din store fantasi,

og du kan få til alt du vil.


DEL 1

Julepickles

Opprinnelsen til julepickles er et mysterium. Det er visst ingen som kjenner til sannheten. De håndblåste glassagurkene fra Lauscha i Tyskland kan spores så langt tilbake som 1847, og er høyt elsket av familier overalt. Det første barnet som får øye på pynten på juletreet første juledag, får en ekstra gave fra julenissen, og den første voksne kan nyte hell og lykke hele det kommende året. Det er sikkert bare et markedsføringstriks, men hvem liker vel ikke gaver og hell og lykke?

Det var dette som var inspirasjonen til glasskrukker med fargerik pickles. Siden disse ikke er hermetiserte, er de både enkle og lett bedervelige.

Omtrent som en kvinnes hjerte.


 Ikke hermetiserte pickles

1 kopp vann

1 kopp 7 % eddik

2 ts salt

1 ss sukker

En håndfull fersk dill

Hele pepperkorn og skrellede hvitløksfedd

Agurker skåret på langs i passende biter

Røde reddiker skåret i tynne skiver

Fyll klare glasskrukker med agurk og reddik så det danner en fin palett av rødt og grønt. Tilsett urtene og krydderet. Rør sammen vann, eddik, sukker og salt i en beholder med lokk og rist til sukkeret er oppløst. Hell over innholdet i glasskrukkene. Lukk med lokk eller plast og sett i kjøleskap. Disse er klare til å spise neste morgen og kan holde seg opp til en måned – etter det bør innholdet kastes for å være på den sikre siden. Jo mer tid som går, jo mykere blir agurkene, og hvis du ikke skjønte den metaforen, kan jeg dessverre ikke hjelpe deg. Hvis du liker ting ferske og sprø, så ikke vent for lenge med å spise disse.

(Kilde: Ohio State University Extension guidelines, 2009)


PROLOG

Sist jul

 

Det fantes verre ting enn å tilbringe julen med eksmannen sin, tenkte Darcy Fitzgerald idet hun kjørte opp foran huset.

Rotfylling uten bedøvelse, for eksempel. Det var sikkert verre. En krasjlanding med et lite fly, kanskje. Å lese Silas Marner i niende klasse. Forfrysning, krokodilleangrep, spise en skjemt østers. Hodelus.

Hun tenkte gjennom alt som kunne være verre mens hun stålsatte seg for de neste timene. Dekkene gled på gårsdagens snø, som var i ferd med å smelte, da hun lukeparkerte Golfen mellom to andre biler.

Hun hadde kledd seg med omhu. Huntley skulle innse at han hadde mistet noe spesielt. Innerst inne visste hun at det var en idiotisk tanke. Huntley Collins hadde egentlig ikke sett henne skikkelig på veldig lang tid.

Da hun tok posen med julegaver ut av bagasjerommet, tråkket hun ned i den våte snøen. De semskede skoene som hun likte så godt, ble klissvåte, og det iskalde vannet tok pusten fra henne. Hun forsøkte å hoppe tilbake, gled på isen og landet på baken i en skitten snøfonn. Posen med gaver landet ved siden av henne, og de pent innpakkede gavene ble liggende strødd rundt henne.

– Flotte greier, mumlet hun, kom seg på bena og prøvde å børste vekk skitten fra skjørtet.

Det verste av alt var kanskje vissheten om at hun hadde sagt ja til denne farsen. Huntley hadde overtalt henne til å tilbringe julen sammen med ham slik at de ikke ødela noe for alle de andre.

Familiene Fitzgerald og Collins hadde vært bestevenner og naboer i mange år. De to Collins-guttene og de fem Fitzgerald-jentene hadde vokst opp sammen, lekt gjemsel i milde, lyse sommerkvelder, surfet på Cupsogue Beach, spilt hverandre mangt et puss, stjålet øl fra kjøleskapet for å drikke seg til mot før en skoledans, fortalt hverandre hemmeligheter … og løgner. Huntleys eldre bror var gift med Darcys eldre søster. Familienes skjebner var knyttet sammen for alltid.

Dessverre strakte ikke Huntleys begrep om «for alltid» over mer enn omtrent fem år. Darcy hadde funnet ut at han hadde en affære – med ekskonen sin, bare for å gjøre det hele enda verre – før Thanksgiving. Likevel troppet hun opp her i dag av hensyn til stebarna, Amy og Orion, selv om hun forventet lite av de innesluttede, furtne tenåringene.

Hun hadde vært en del av livet deres i fem år, og hun hadde valgt ut gavene deres med stor omtanke. I et svakt øyeblikk hadde hun kjøpt en liten ting til Huntley også, bare for at det skulle ligge en pakke under treet fra barna hans. De var for selvopptatte, og for øyeblikket for forvirrede, til å kjøpe en gave til ham.

Hun fant den minste av gavene i rennesteinen – den jodlende plastagurken. Det var tradisjon for at den som først fant agurken på juletreet fikk en liten overraskelse. Hun trykket på bryteren på baksiden. Agurken utstøtte en kort, gurglende lyd før den avgikk ved døden.

– Overraskelse, mumlet hun og trasket dystert opp trappen til huset.


DEL 2

Det at du er enslig far, er ingen unnskyldning for å gi barna dine gatekjøkkenmat. Før eller siden må du bare manne deg opp og lære deg å lage mat.

Stor spagettigryte

Man skal aldri undervurdere kraften

i en deilig spagettigryte.

1 boks hermetiske tomater, knuste

1 god klatt smør

1 løk på størrelse med en knyttneve, hakket i terninger

Parmesanost

1 pakke spagetti, kokt al dente

La de tre første ingrediensene småkoke sammen i tre kvarter. Bruk stavmikser eller blender for å få sausen glatt. Hell sausen over nykokt spagetti og server med revet parmesan.

(Kilde: Merkelappen på hermetikkboksen)

